અમદાવાદ : છેલ્લા લાંબા સમયથી બિમાર પ્રમુખ સ્વામી મહારાજ બ્રહ્મલીન થયા છે. પ્રમુખ સ્વામીએ સાંજે છ વાગ્યે સાળંગપુર ખાતે અંતિમ શ્વાસ લીધા હતા. પ્રમુખ સ્વામી મહારાજને છાતીમાં ઇન્ફેક્શનની બિમારીથી પીડાતા હતા જેની સારવાર સાળંગપુર ખાતે ચાલી રહી હતી. જો કે આજે સાંજે 6 વાગ્યે તેઓએ સ્વર્ગારોહણ કર્યું હતું. પ્રમુખ સ્વામીનાં બ્રહ્મલીન થયાનાં સમાચાર સાથે સ્વામીનારાયણ સંપ્રદાયમાં ઘેરા શોકની લાગણી ફેલાઇ હતી. તેમનાં અંતિમ દર્શન માટે લાખોની સંખ્યામાં ભક્તો આવવા લાગ્યા છે. હાલ હરિભક્તોની દર્શનવિધિની વ્યવસ્થા ગોઠવવામાં આવી રહી છે. બે દિવસ બાદ તેઓની અંતિમવિધિ કરવામાં આવશે.